奉寄旌德尉劉申之
作者：敖陶孫
朝代：宋

paragraphs: 諸劉兄弟賢，一一無可選。
竹林銳頭郎，風味吾小阮。
平生天機深，善閉得內楗。
邇來卿何曹，不辦折腰本。
稍傳詩語東，朝日照蘭畹。
伊余戰紛華，心旆凡幾偃。
劃逢君家語，雋永初一臠。
識遺飽新得，友勝悟夙捐。
緬懷歌商地，蕭瑟松磵遠。
陰陰蕪菁花，碧蝶相與晚。
是中著高士，物意自偃蹇。
向來白衣宰，雲壑論補衮。
優游濟艱難，如以禹代鯀。
劉郎秀眉宇，秋隼立高巘。
端能謝師匠，萬卷自鉏墾。
時須閲世諦，一及城門鍵。
功名頭上簪，日月風中幰。
何時會吳下，春動長洲苑。